Ons sal self die toekoms van skole verseker | Maroela Media
Leon Fourie is die uitvoerende hoof van die Solidariteit Skoleondersteuningsentrum. (Foto: Verskaf.)
Na die aankondiging van die afsonderingstydperk het die Solidariteit Skoleondersteuningsentrum (SOS) dadelik weggespring om regstreekse uitsendings vir die agt kernmatriekvakke te doen wat deur meer as 7 000 matrikulante bygewoon is.
Volgens Leon Fourie, die uitvoerende hoof van die SOS, was dié organisasie nog altyd gereed om ondersteuning aan skole te bied, maar die inperking het die behoefte waarin dit voorsien net soveel vinniger groter gemaak.
"Danksy die veerkragtigheid van die SOS se personeel was dit moontlik vir ons om oplossings te bied vir duisende onderwysers en leerders oor Suid-Afrika heen," sê Fourie.
Binne 'n paar dae het die SOS se Wolkskool-platform uitgebrei sodat dit van die ongeveer 10 000 leerders tot meer as 120 000 leerders kon help en die funksionaliteit van die platform is in 'n volledige leerderbestuursplatform omskep.
"Ons het spesialisonderwysers gekontrakteer en ons personeel tot 52 lede uitgebrei om te help om die nodige inhoud vir die Wolkskool te skep.
"Die Wolkskool is tans besig om inhoud vir al sewe laerskool- en 15 hoërskoolvakke te ontwikkel. Daar is reeds duisende videolesse, assesserings, werkkaarte en hulpbronne op dié platform."
Fourie meen individuele leerders kan die Wolkskool aanwend vir bykomende klasse deur die hele jaar. Skole kan dit ook gebruik om hul eie waardeaanbod aan ouers teen 'n fraksie van die koste te verhoog. Onderwysers kan die Wolkskool gebruik om vervlegte leer in te stel waar kennis oordrag by die huis is en leerders voorbereid in die klas inkom. Huiswerk kan in die klastyd gedoen word om sodoende hulle fisieke onderrigtyd optimaal te benut.
"Die opleiding van onderwysers het voortgegaan, maar in 'n nuwe aanlyn formaat met ons eerste virtuele kongres in September. Ons kon deurlopend aan meer as 30 000 opleiding bied oor hoe om byvoorbeeld die Covid-19-krisis te hanteer, oor verskeie regsake, asook hoe om nuwe tegnologie doeltreffend in die klaskamer aan te wend."
Onder kry is min. Nie die boerevolk nie!!!!
Dankie Leon en Solidariteit. Trots Afrikaans. Ons waardeer julle harde werk en jul volgehoue ondersteuning. Dit gaan nie ongesiens verby nie.